Sochida zudlik bilan qo‘shimcha oltin medal tayyorlashadi

Rossiyaning Sochi shahrida kechayotgan Olimpiada-2014 tarkibidan o‘rin olgan tog‘ chang‘isida tez uchish musobaqasida birvarakayiga ikki sportchi g‘olib bo‘ldi. Shu sababli Sochida zudlik bilan (24 soat ichida) qo‘shimcha oltin medal tayyorlashga to‘g‘ri keldi. Ular 13-fevral kuni g‘olibalar – sloveniyalik Tine Maze hamda shveysariyalik Dominik Gizinlarga topshiriladi, deya xabar beradi Olimpiya o‘yinlari rasmiy sayti.

Sochi Olimpiadasi medallarini ishlab chiqaruvchi “Adamas” kompaniyasi ijrochi direktori Maksim Vaynberg so‘zlariga ko‘ra, zudlik bilan qo‘shimcha medal tayyorlash zarurati tug‘ilib qolishini inobatga olgan holda, Sochida ko‘chma ishlab chiqarish majmuasi yaratilgan.
Dastlab Olimpiada arafasida bir necha dona qo‘shimcha medal tayyorlab qo‘yilgan, faqat ularga sport turi belgilari tushirilmagan. Qo‘shimcha ishlov berish ham kamida 15 soat vaqt talab etadi. Sochidagi o‘yinlar tugagach, ishlatilmagan yarim tayyor medallar turli muzeylarga, jumladan, Lozannadagi Olimpiya muzeyiga taqdim etiladi.
Maze va Gizin mutlaqo bir xil – bir daqiqayu 41,57 soniya natijani qayd etishgan. Olimpiadalar tarixida sportning tog‘ chang‘isida tez tushish turi bo‘yicha ilk bor shu safar oltin medalni bir yo‘la ikki nafar sportchi yutib oldi.
Shuningdek, ushbu medal qishki Olimpiya o‘yinlari tarixidagi Sloveniyaning birinchi oltin medalidir.